واش بصاح كيف قال وزير الخارجية والتعاون ناصر بوريطة في لقاء الخميس الماضي مع الصحافيين٬ المغرب خرج رابح من القرار الاممي الاخير؟ بوريطة قال٬ ان المغرب كيف كتبات “كود” ٬ قبل القرار وعجبو حقاش جاب عنصرين مهمين جديدين متعلقان بمسألتي المسار والسياسي والاستفزازات غير القانونية للبوليساريو شرق الجدار الامني. يعني ان مفاوضات جنيف بين المغرب والبوليساريو والجزائر وموريتانيا دخلات الجارة الشرقية للبلاد بالاضافة الى انهاء الهدرة على ما كانت تسميه البوليساريو بالاراضي المحررة بحال تفاريتي والبير لحلو والكركرات. البوليساريو حتى هي عجبها القرار حقاش كيف قراتو هي اذ اعتبرت ان القرار حدد بدون “شروط مسبقة وبحسن نية بهدف التوصل إلى حل سياسي عادل ودائم ومقبول للطرفين يكفل لشعب الصحراء الغربية تقرير مصيره”. وانه الان “يقع على عاتق مجلس الأمن أن يرمي بكامل ثقله للتقدم في مسار المفاوضات المباشرة بين الطرفين بهدف تمكين شعبنا من الممارسة الحرة والكاملة لحقه غير القابل للتصرف في تقرير المصير والاستقلال”. الجزائر شافت فيه دعم لحقوق الشعب الصحراوي ولتقرير مصيره. يعني كلشي فرحان. قرار مجلس الامن اللي صايباتو امريكا ومن بعد عرضاتو على مجموعة اصدقاء الصحراء ومن بعد كيتعرض على اعضاء مجلس الامن لاتخاد القرار. غير ان خبيرا في ملف الصحراء اكد ل”كود” ان هاد القرار فيه حاجة وحدة واضحة بالنسبة للمغرب. هاد الشي هو “عرف شكون اللي معاه وشكون اللي ضدو. على من يعول”. بالنسبة للمصدر فان فرنسا اظهرت كيف ديما انها حليف دائم وان امريكا تقدر تعول عليها واخا خاصها خدمة. المصدر قال ان الجديد هو روسيا “ما يمكنش للمغرب يعول عليها مستقبلا ابدا”. روسيا كانت امتنعت عن التصويت على القرار المتعلق بالصحراء 2414 وعلل مندوبها ذلك بانه “قرار غير متوازن”. طبعا روسيا رافضة ان امريكا هي اللي كتصيغ ديما قرارات الصحراء. وزير الخارجية ناصر بوريطة في الندوة الصحافية اياها قال ان المغرب لا يمكن انتقاد القرار الروسي٬ وفي سؤال ل”كود” حول ما اذا كان هاد القرار دليل علي فشل الديبلوماسية المغربية مقابل التحرك اللي دارتو الجزائر والبوليساريو فموسكو٬ قال بوريطة ان القرار حكمته امور استراتيجية اش من استراتيجية هي كانت مع المغرب في حدود وكانت كتاخد مواقف ماشي منتقدة ماشي بحال اليوم. هاد الشي يعني ان روسيا اختارت الجزائر حليفها الدائم فالمنطقة 
خبير متتبع لقضية الصحرا: الحاجة الجديدة فالقرار الاممي للمغرب هو عرف شكون للي معاه: فرنسا وامريكا وشكون ضدو: روسيا والباقي تفاصيل خاوية